*Паўлава С.А., настаўнік беларускай мовы і літаратуры*

**УРОК БЕЛАРУСКАЙ ЛІТАРАТУРЫ.  «ЯНКА БРЫЛЬ. “СІРОЧЫ ХЛЕБ”. НАСТАЎНІКІ ДАНІКА МАЛЬЦА»**

**Мэта**: вызначэнне ролі кожнага дарослага чалавека ў выхаванні і адукацыі Даніка Мальца;

**Задачы:**паказаць вучням, які ўплыў на Даніка мелі сапраўдныя настаўнікі, як яны зацікавілі хлопчыка праблемай самавыхавання; выпрацоўваць уменне характарызаваць герояў; выхоўваць павагу да дарослых і настаўнікаў.

**Абсталяванне:** выстава вучнёўскіх ілюстрацый “Настаўнікі Даніка”, крыжаванка, карткі са значэннем слова настаўнік, анкета “5 з 25”, карткі для сінквейна, карткі для характарыстыкі настаўнікаў, лісткі клёна.

**Тып урока:** аналіз мастацкага твора (праблемны шлях аналізу)

**Ход урока**

1. **Арганізацыйны момант.**

-Добры дзень! Я вельмі рада ўвайсці ўвайсці ў клас, убачыць прыветлівыя вочы і ўсмешкі. Я ведаю, што кожны з вас у класе здольны і таленавіты, але талент раскрываецца толькі ў працы. Давайце збяромся з думкамі, настроімся на працу, створым наш урок.

**2. Матывацыйны этап**

-Паслухайце на пачатку прытчу

Прытча пра ляноту

Багаты чалавек збіраўся ў далёкае падарожжа. Каб аддзячыць людзям, якія служылі яму старанна і плённа, ён кожнаму выдаў пэўную колькасць грошай. Аднаму даў пяць срэбраных рублёў, другому – тры, трэцяму – адзін.

Праз некаторы час ён вярнуўся з падарожжа і пацікавіўся, як яны патрацілі свае грошы. «Дзякуючы пяці рублям я зарабіў яшчэ столькі», - адказаў першы. Другі сцісла паказаў двойчы заробленыя грошы. А трэці моўчкі сціскаў усё той жа рубель: «Я думаў, што гэтыя грошы трэба будзе вярнуць табе назад, гаспадар, таму я нічога не зрабіў з імі».

Багацей раззлаваўся і вымавіў: «Я даў табе шанс стаць багатым, але ты яго не скарыстаў. Калі я пакіну гэты рубель, ён будзе без патрэбы ляжаць у цябе, а ты так і будзеш без грошай. Таму я забяру яго ў цябе.

А потым дадаў: “Кожнаму, хто сумленна працуе, заўсёды прыбавіцца і далучыцца. А ў гультая і таго не стане”.

**3.Праверка дамашняга задання.**

Дома вы павінны былі прачытаць усю аповесць Янкі Брыля “Сірочы хлеб”.

Таму спачатку давайце ўспомнім змест, разам з вамі разгадаем крыжаванку.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  |  |  |  |  | 10. |  |  |  |
|  |  | 1. | Д | а | **н** | і | к |  |
| 2. | ж | а | б | р | **а** | ч | к | а |
|  |  | 3. | З | о | **с** | я |  |  |
|  | 4. | п | р | а | **т** | э | с | т |
|  | 5. | б | а | р | **а** | н | к | і |
|  | 6. | п | а | в | **у** | к |  |  |
|  |  |  | 7. | к | **н** | і | г | а |
|  | 8. | М | і | к | **і** | т | а |  |
|  |  | 9. | ***М*** | ***і*** | **к** | ***о*** | ***л*** | ***а*** |

1. Назавіце імя галоўнага героя аповесці Я. Брыля “Сірочы хлеб”.
2. Як Палуянавы хлопцы называлі маці Даніка?
3. Назавіце імя маці Даніка.
4. Што падпісалі жыхары вёскі Галынка, каб дзеці вучыліся на роднай мове?
5. Што купіў Данік за залатоўку?
6. Якую мянушку далі вучні пану Дулембу?
7. Які падарунак атрымаў Данік ад пані Мар’і?
8. Назавіце імя дзеда, з якім Данік пасвіў статак?
9. Як звалі старэйшага сябра Даніка?
10. Якое ключавое слова ў нас атрымалася?(*Настаўнік*)

* Ці правільна напісана слова настаўнік?
* Чаму ў гэтым слове неабходна пісаць літару “Ў”?

**4.Вывучэнне новай тэмы.**

‒ Вось мы разам з вамі і вызначылі тэму сённяшняга ўрока беларускай літаратуры.

**Тэма ўрока “Настаўнікі Даніка Мальца”**

*(Дзеці запісваюць тэму ўрока ў сшыткі па беларускай літаратуры.)*

‒ Вы, дзеці, ужо вучні 7 класа, вы кожны дзень ходзіце ў школу, кожныя 45 хвілін сустракаецеся з новым настаўнікам. А хто ж такі настаўнік?

(Дзеці карыстаюцца карткамі і зачытваюць значэнні слова настаўнік.)

|  |
| --- |
| **Настаўнік** – слова мнагазначнае. Тлумачальны слоўнік беларускай мовы дае наступныя яго значэнні.   1. Той, хто выкладае ў школе, а таксама наогул асоба, якая вучыць чаму-небудзь. 2. Той, хто наогул з’яўляецца натхніцелем, хто кіруе, вучыць чаму-небудзь. 3. Той, хто дапамагае каму-небудзь асвоіць спецыяльнасць на прадпрыемстве, прывівае працоўныя навыкі. |

* У якім значэнні слова настаўнік выкарыстана Я. Брылём у аповесці?( *2 варыянт: той, хто наогул з’яўляецца натхніцелем, хто кіруе, вучыць чаму-небудзь)*
* Як вы думаеце, чаму ў крыжаванцы выдзелена слова МІКОЛА?(*Таму што Мікола таксама быў для Даніка настаўнікам, ён першым навучыў Даніка чытаць на беларускай мове)*

-Дома вы павінны былі падрыхтаваць характарыстыку Міколы Кужалевіча, выбраць эпізоды, якія найбольш характарызуюць гэтага чалавека. А зараз адкажыце:

Хто такі Мікола Кужалевіч? Як пачалося знаёмства хлопцаў?

1. *(Мікола быў намнога старэйшы за Даніка, аднак Данік лічыў яго лепшым сябрам. Мікола Кужалевіч заступіўся за Даніка, калі таго білі браты Палуяны.)*
2. Якія ідэі прапагандаваў Мікола Кужалевіч, за што змагаўся?( *Мікола Кужалевіч распаведаў Даніку пра творчасць народнага пісьменніка Беларусі Янкі Купалы. Прыпадаў хлопчыку заняткі беларускай мовы.* *Мікола Кужалевіч адносіцца да той катэгорыі людзей, якія жадаюць людзям дабра і уносяць вялікі уклад у развіццё краіны і роднай мовы,* *імкнецца да праўды, адстайвае свой погляд,жыве дзеля другіх..)*
3. З творчасцю якога пісьменніка Мікола Кужалевіч пазнаёміў Даніка? *(з творчасцю беларускага пісьменніка.Я. Купала, верш “Я шавец-маладзец”*. Бедная маці-сялянка размаўляла са сваім хлопцам, які пасвіў чужыя каровы. І ў Даніка, і ў героя з твора была горкая доля.)

‒ Як вы думаеце, ці можна сказаць, што Мікола Кужалевіч быў самым першым сапраўдным настаўнікам для Даніка Мальца?(*канешне)*

**Фізкультхвілінка**

*А зараз, дзеці, хутка ўсталі,*

*Рукі ўверх паднялі.*

*Пацягнуліся, сонцу ўсміхнуліся.*

*Промні засвяцілі – рукі апусцілі,*

*Павярнуліся ўлева, павярнуліся ўправа,*

*Ціха селі зноў за справу.*

(Імёны настаўнікаў Даніка запісваюцца ў табліцу на дошцы і ў сшытках.)

Давайце будзем запісваць усіх настаўнікаў у табліцу

|  |  |  |  |  |
| --- | --- | --- | --- | --- |
| Мікола Кужалевіч | Пан Цаба | Панна Рузя | Пан Дулемба | Пані Мар’я |
|  |  |  |  |  |

-Аднак былі яшчэ настаўнікі ў школе.

* Хто быў першым школьным настаўнікам Даніка Мальца?

(пан Цаба – запіс у табліцы)

* Калі адбылася першая сустрэча Даніка з панам Цабам?(*на пашы, калі пан Цаба з рыбалкі)*
* На якую рысу характару настаўніка звярнуў увагу Данік?  *(Ён быў чалавек непрыемны, нядобры, хітры, здзеклівы.* *Пан Цаба ставіў дзяцей у кут за правіны, ганьбаваў беларускую мову, хаця і польскай валодаў не вельмі добра.)*
* Раскажыце пра знешні выгляд гэтага настаўніка *(у яго быў доўгі і чырвоны нос*.)
* Што вы ведаеце пра паходжанне гэтага чалавека?

(*пан Цаба родам з вёскі Бярозаўка, з сям’і багатай. Вучыўся ў Нясвіжы па-руску. А пасля ажаніўся з паняй, сястрой паліцянта і “ў панскую скуру палез”.* )

* Як гаварылі пра Цабу ў вёсцы?

*(Панскі падліза, прадаўся з душою панам.)*

* Чаму Данік недалюбваў свайго першага школьнага настаўніка?

*(Сам беларус, але прадаўся палякам, забыўся на сваю Беларусь; за ўсё беларускае Данік стаяў у кутку)*

* З якімі яшчэ настаўнікамі ў школе давялося сустрэцца Даніку?

(Пані Мар’я, панна Рузя, пан Дулемба.)

* Каго з гэтых настаўнікаў хлопчык недалюбваў і чаму? Што гаворыць аўтар пра панну **Рузю**? Як ён яе характарызуе?

*(Панна Рузя (запіс у табліцы) “ вучыць і нецікава, і нудна. Адзнакі запісвае ў тоўсты блакнот, які хавае ў чорную сумачку. З усіх пяці адзнак яна найбольш любіць “тры з мінусам” і за ўсё ўсякае лаецца. Ад яе Данік упершыню пачуў чатыры новыя польскія словы — матолак, дрань і “божы конь”. “часцей за ўсё стаіць каля белай кафлянай грубкі, залажыўшы назад сухія бяскроўныя рукі з пярсцёнкамі”)*

(вучні зачытваюць характарыстыку настаўніцы)

* Як панна Рузя адносілася да дзяцей, асабліва да бедных дзяцей-беларусаў*?* (*Панна Рузя зневажала дзетак-беларусаў, ставіла ім нізкія адзнакі, а палякаў узвышала і абараняла.)*

(**пан Дулемба ‒** запіс у табліцы)

* Чаму Данік не любіў і пана Дулембу?( *Пан Дулемба атрымаў ад дзяцей мянушку «павук». Ён таксама абзываў дзяцей, здзекаваўся з іх)*
* Як пан Дулемба пры першай сустрэчы звярнуўся да хлопчыка? Ці можна пана Дулембу, які так звяртаецца да дзяцей, назваць сапраўдным настаўнікам*?(Ты, дурань, гавары? Будзе ціха, халера, ці не?)*

**Пані Мар’я** (запіс у табліцы)

* Каго са сваіх настаўнікаў больш за ўсё любіў Данік? (*пані Мар’ю*)
* Якой яна яму бачыцца? (VI раздзел)(*Добрая, вясёлая, жартаўлівая, прыгожая*)

- Пані Мар'я любіць сваіх выхаванцаў, і яны адказваюць ёй узаемнасцю. Хлопчыкі і дзяўчынкі захапляюцца непасрэднасцю, шчырасцю настаўніцы, яе здольнасцю парадавацца поспехам вучняў, дапамагчы

* За што дзеці любілі сваю выхавацельку – пані Мар’ю? знайдзіце і зачытайце (*Яе урокі былі займальнымі і цікавымі* *“мілы, прыгожы твар яе, абапал якога звісалі чорныя кучаравыя пасмы коратка, “пад польку”, астрыжаных валасоў”. Яна незвычайна праводзіла свае ўрокі, напрыклад, дзеці малявалі яблыкі на кляновых лістах, настаўніца не толькі назірала і вучыла, але і сама актыўна ўдзельнічала ў працэсе, давала слушныя парады, дапамагала, а калі яна чытала творы дзецям, то ўкладвала ў чытанне столькі пачуццяў і асабістых адносін, што дзеці не маглі не захапіцца імі.)*
* Што вы ведаеце пра паходжанне пані Мар’і? Хто яна, з якой сям’і? (*Мар'я Анджэеўская была з беднай польскай сям'і. Вучылася яна ў рускай гімназіі, дзе яшчэ перад вайной яе бацька працаваў настаўнікам. Потым яна самастойна па вечарах вучыла беларускую мову. У пані Мар'і двое дзяцей: Вандзя і Адась.)*
* Які лёс прадказвае пані Мар’я сваім выхаванцам?( *Пані Мар'я верыць у тое, што беларускія дзеці не менш здольныя, чым польскія. Саньку Сурновічу яна прадказвае лёс Яна Матэйкі, Даніку, што ён «пойдзе далёка».)*

-Пані Мар’я разумее, што беларусы не любяць паноў-прыгнятальнікаў, але пераконвае сваіх вучняў, што і палякі бываюць розныя.

* Што пані Мар’я кажа пра паноў?

*(“Вы тут не любіце паноў. А я – таксама палячка. А гэта, хлопчык, не адно і тое ж. І ў нас у Польшчы ўсякія людзі ёсць.)*

‒ Настаўніца чытае сваім вучням творы як польскай, так і беларускай літаратуры. Героямі гэтых твораў з’яўляюцца простыя людзі.

* Як вы думаеце, чаму пані Мар’я чытала дзецям творы “Янка-музыка” Г. Сянкевіча і “Міхаська” Цёткі? Чым падобныя гэтыя творы?

*(Абодва творы пра трагічны лёс дзяцей-сірот. Настаўніца хоча падкрэсліць, што жыццё бедных працоўных людзей і Польшчы, і Беларусі аднолькавае. Гіне Янка-музыка, гіне Міхаська. Іх не зразумелі ў грамадстве, якое пабудавана на жорсткасці, варожасці.)*

* Чаму пані Мар’я чытае творы і на польскай мове і на беларускай*?( Пані Мар’я спачувала гаротнаму лёсу людзей з беларускай вёскі, якіх прымусова адбіралі мову, апалячвалі. Яна імнкнулася данесці Даніку, што не ўсе палякі аднолькавыя. Таму і праводзіла беларускія гадзіны, сама вывучала беларускую мову, у вольныя часы вчарамі)*
* Якую кнігу падарыла пані Мар’я Даніку, на якой мове яе падпісала? Чаму?( *Настаўніца падарыла яму кнігу Баляслава Пруса «Навелы» і падпісала яе: «Даніку Мальцу, майму светлавалосаму хлопчыку, каб дачакаўся светлага жыцця » падпісала па-польску)*

-Аднак было б памылкай думаць, што адносіны пані Мар’і і Даніка былі бясхмарнымі. Былі тут хвіліны горкіх крыўд, быў боль.

* Чаму Данік пакрыўдзіўся на сваю настаўніцу? (*раздзел 7).(Спачатку Даніка душыла крыўда за тое, што пані Мар'я не зразумела яго пачуццяў, калі ён слухаў апавяданне Цёткі «Міхаська», а не выконваў заданне. За гэты ўчынак яго паставілі на калені пасля ўрокаў*. *Яшчэ толькі ўчора яна здавалася яму не такой, як усе іншыя настаўнікі, не такой, як быў пан Цаба. «Мілая пані Мар'я», -крывіць сам сябе Данік.*
* Якую жахлівую сцэну назіраў Данік праз акно школы?

*(Паліцэйскі біў сялянку, якая прыйшла ў мястэчка ўслед за арыштаваным сынам.)*

‒ Уся тая нянавісць, што збіралася ў душы да прыгнятальнікаў, вылілася на пані Мар’ю.

* Якія словы нянавісці хацелася сказаць Даніку?

*(Ідзі ты к чорту! Разам з усімі вамі – к чорту!)*

‒ Але ён не крыкнуў гэтых слоў, бо пані Мар’я адразу б перастала быць яго настаўніцай, а ён яе вучнем.

-Давайце падумаем, чаму настаўніца пакінула свайго лепшага вучня пасля ўрокаў, за што яна яго пакарала? Ці хацела яна спецыяльна пакрыўдзіць хлопчыка?

(*Пані Мар'я была сапраўдным педагогам, яна не хацела пакрыўдзіць хлопчыка. Яе пакаранне насіла выхаваўчы характар: хлопчык не выконваў заданне, а слухаў тое, што яна чытала для вучняў пятага класа. Пані Мар'я старалася выхаваць у сваіх навучэнцаў здольнасць засяроджвацца на галоўным, быць сумленнымі і паслухмянымі вучнямі*..)

‒ Хоць настаўніца і бачыла, што Данік пакрыўдзіўся на яе, калі даведаўся пра пакаранне, аднак верыла, што гэта пойдзе яму на карысць. Пані Мар’я баіцца, каб расправа над сялянкай не параніла дзіцячае сэрца так, што яе вучань зненавідзіць усіх палякаў. Боль, сорам выліваюцца ў слёзы. Пані Мар’я адчувае і сваю віну перад вучнем, бо яна таксама полька.

* Дык скажыце мне, чаму дзеці любілі сваю настаўніцу?

*(Пані Мар’я вылучалася сярод іншых настаўнікаў; любіла сваіх вучняў, аддавала ім сваё сэрца; старалася зразумець сваіх выхаванцаў; падтрымлівала дзяцей у складаных жыццёвых сітуацыях; была для іх другой мамай.)*

‒ Пані Мар’я захварэла, яна не магла быць з дзецьмі. Давайце прыгадаем эпізод, калі пані Мар’я развітваецца са сваімі вучнямі.

(Сцэнка “Развітанне пані Мар’і са сваімі вучнямі” ст.126

-Як адчувалі сябе вучні пасля сустрэчы з любімай настаўніцай? (*дзеці радаваліся, калі ўвайшла пані Мар’ч, закрычалі на трыццаць шэсць галасоў, на развітанне яны, нават, не ведалі, “што сказаць, што зрабіць, каб яна іх зразумела”)*

* Што адчуў і што падалося Даніку ў гэты момант*?(узлез на падаконнік і хацеў крычаць, але не мог…”Хлопцу здалося,што памахала яна толькі яму, апошні раз і – назаўсёды…”)*
* Ці спраўдзіліся прадчуванні хлопчыка? Чаму*?(ужо ніколі, мусіць, яму не ўбачыць яе і не пачуць яе голасу…Данік быў выключаны са школы за тое, што яны пастанавілі на пераменках размаўляць толькі на беларускай мове, а хто абмовіцца хоць слаўцом,па-польску – штраф пять грошаў”)*

-Мы звярнулі ўвагу на ўсіх настаўнікаў, якія так ці інакш паўплывалі на жыццё хлопчыка. А зараз давайце назавём якасці характару, якія адпавядаюць кожнаму герою твора.

- Вынікам нашай працы павінна стаць табліца, якую мы запоўнім сумесна.

(Вучні павінны памясціць карткі ў пэўны слупок на дошцы, а пасля табліцу дзеці запісваюць у свае сшыткі.)

|  |  |  |  |  |
| --- | --- | --- | --- | --- |
| ***Мікола Кужалевіч*** | ***пан Цаба*** | ***панна Рузя*** | ***пан Дулемба*** | ***пані Мар’я*** |
| смелы  мужны  змагар за правы  сапраўдны беларус  разумны | панскі падліза  прадаўся з душой  гаворыць няпраўду  не паляк  забыўся на беларускасць | вучыць нудна, нецікава  худая  крыклівая  лаецца  дзеўка ў розуме  абражвае дзяцей | толькі крычыць  павук | добрая  вясёлая  прыгожыя  любіць вучняў  спачувае вучням  другая мама  любімая настаўніца |

Дома вы малявалі ілюстрацыі “Настаўнікі Даніка Мальца”.

* Якія малюнкі ў вас атрымаліся?
* Ці адпавядаюць вашыя малюнкі нашай характарыстыцы герояў?
* А чаму малюнкаў з пані Мар’яй аказалася найбольш?

А зараз давайце вызначым, чаму ж навучылі настаўнікі Даніка Мальца?

**Праца ў групах**

|  |
| --- |
| **Анкета “5 з 25”**  ***Чаму навучылі настаўнікі Даніка?***  1. Польскай мове. 2. Шчырасці. 3. Дабру. 4. Жыццю. 5. Адукаванасці. 6. Сяброўству.7. Павагі да дарослых. 8. Добразычлівасці. 9. Выхаванасці. 10. Справядлівасці. 11.Уменню адстойваць сваю думку. 12. Самастойнасці. 13. Разумнаму погляду на жыццё. 14. Самаахвярнасці. 15. Незалежнасці ад іншых. 16. Патрыятызму. 17. Самакрытычнасці. 18. Сіле духу. 19. Сіле волі. 20. Спачуванню. 21. Адрозніваць злых ад добрых людзей. 22. Смеласці. 23. Уменню пастаяць за сябе. 24. Беларускай мове. 25. Акуратнасці. |

(Вучні працуюць у парах, павінны выбраць з прапанаваных ідэй толькі 5, якія даюць адказ на пастаўленае тытанне.)

* А чаму настаўнікі вучаць вас, сучасных вучняў?
* Якім, на вашу думку, павінен быць сапраўдны настаўнік?

**Складзіце СІНКВЕЙН да слова НАСТАЎНІК**

Назоўнік *Настаўнік*

2 прыметнікі *Высокаадукаваны, таленавіты, адказны*

3 дзеясловы *Вучыць, выхоўваць, слухаць*

Сказ *Аднолькава адносіцца да ўсіх вучняў*

Сінонім *Педагог (выкладчы*

**5.Дамашняе заданне:**

Старонка 132-133, пытанне № 4

**6. Падвядзенне вынікаў урока.Выстаўленне адзнак за ўрок.**

**7. Рэфлексія**

-На ўроку малявання ў пані Мар’і былі кляновыя лісты. У вас на партах яны таксама ляжаць. Я хачу, каб вы запісалі свае пажаданні для вашых настаўнікаў і прымацавалі іх на дошку. (Дзеці запісваюць на кляновых лістах пажаданне сваім настаўнікам, прымацоўваюць іх да дошкі. Атрымліваецца малюнак.)

- Дзякуй вам за добрую працу на ўроку. У вашым жыцці таксама будуць сустракацца розныя настаўнікі: станоўчыя і адмоўныя. Жадаю вам, каб побач з вамі былі толькі такія настаўнікі, як пані Мар’я.